Крас се издига постепенно по политическата стълба (виж cursus honorum), докато обичайната римска политика не е прекъсната от две събития – Третата Митридатова война и въстанието на Спартак – организирано въстание на множество римски роби, продължило две години (от лятото на 73 до пролетта на 71 пр.н.е.) и предвождано от Спартак. Най-добрият римски военачалник, Луций Лициний Лукул (консул през 74 пр.н.е.), е изпратен да победи Митридат, последван скоро от брат си, Марк Теренций Варон Лукул (консул през 73 пр.н.е.), който заминава като проконсул на Македония. Помпей е изпратен в Римска Испания да победи Квинт Серторий, последният действащ генерал на Марий и почти се проваля в този опит за победа. Помпей успява да победи, само защото Серторий е убит от един от собствените си командири.